

LĒMUMS

Ādažos, Ādažu novadā

2025. gada 27. martā **Nr.** **112**

**Par zemes ierīcības projekta uzsākšanu zemes vienībā ar kadastra apzīmējumu 8044 011 0588, Ādažos**

Ādažu novada pašvaldības dome izskatīja (*vārds, uzvārds*) (*adrese*, e-pasts: *adrese*; turpmāk – Iesniedzējs) 14.01.2025. iesniegumus (reģistrēti 15.01.2025. ar Nr. ĀNP/1-11-1/25/332, ĀNP/1-11-1/25/331 un ĀNP/1-11-1/25/330) ar lūgumu pieņemt lēmumu un izdot darba uzdevumu zemes ierīcības projekta uzsākšanai, lai atdalītu trīs zemes vienības no nekustamā īpašuma “Pavasari” (kadastra Nr. 8044 011 0729) zemes vienības ar kadastra apzīmējumu 80440110588.

Izvērtējot ar iesniegumu saistītos apstākļus, tika konstatēts:

1. Nekustamais īpašums “Pavasari” (kadastra numurs 8044 011 0729) ir ierakstīts Ādažu pagasta zemesgrāmatas nodalījumā Nr. 100000626431 un pieder Iesniedzējam. Īpašuma sastāvā ietilpst zemes vienība bez adreses Ādažos, Ādažu nov., ar kadastra apzīmējumu 80440110588, 16.9462 ha platībā.
2. Saskaņā ar Ādažu novada teritorijas plānojumu zemes vienība ar kadastra apzīmējumu 80440110588 atrodas Savrupmāju apbūves teritorijā (DzS), Transporta infrastruktūras teritorijā (TR), Publiskās apbūves teritorijā (P) un Ūdeņu teritorijā (Ū).
3. Zemes vienība atrodas detālplānojuma īpašumam “Kūlas”, Ādažos (apstiprināts ar 23.10.2007. Ādažu novada domes lēmumu Nr. 97 un 23.10.2007. saistošajiem noteikumiem Nr. 41 “Par detālplānojuma Ādažu novada Ādažu ciema nekustamajam īpašumam “Kūlas” grafisko daļu un teritorijas izmantošanas un apbūves noteikumiem”; turpmāk - Detālplānojums) teritorijā.
4. Zemes ierīcības projekts nepieciešams kā papildinājums Detālplānojumam.
5. Pašvaldību likuma 4.panta pirmās daļas 15.punkts un 10.panta pirmās daļas 21.punkts noteic, ka pašvaldībai ir autonomā funkcija saskaņā ar pašvaldības teritorijas plānojumu noteikt zemes izmantošanu un apbūvi, un tikai domes kompetencē ir pieņemt lēmumus citos ārējos normatīvajos aktos paredzētajos gadījumos.
6. Teritorijas attīstības plānošanas likuma 12.panta trešā daļa noteic, ka vietējā pašvaldība koordinē un uzrauga vietējās pašvaldības attīstības stratēģijas, attīstības programmas, teritorijas plānojuma, lokālplānojumu, detālplānojumu un tematisko plānojumu īstenošanu.
7. Zemes ierīcības likuma 8.panta pirmā daļa noteic, ka zemes ierīcības projektu izstrādā šādiem zemes ierīcības darbiem: 1) starpgabalu likvidēšanai vai daļu no zemes vienību apmaiņai, pārkārtojot zemes vienību robežas; 3) zemesgabalu (arī kopīpašumā esošo) sadalīšanai.
8. Zemes ierīcības likuma 9.panta otrā daļa noteic, ka projektētajai teritorijai, kurai ir spēkā esošs detālplānojums, bet jāveic arī šā likuma 8.panta pirmajā daļā minētie zemes ierīcības darbi, zemes ierīcības projektu var izstrādāt kā papildinājumu detālplānojumam, ievērojot šā likuma nosacījumus attiecībā uz zemes ierīcības projekta izstrādi.

Pamatojoties uz iepriekš minēto un Pašvaldību likuma 4.panta pirmās daļas 15.punktu un 10.panta pirmās daļas 21.punktu, Teritorijas attīstības plānošanas likuma 12.panta trešo daļu, Zemes ierīcības likuma 8.panta pirmo daļu un 9.panta otro daļu, kā arī ņemot vērā domes Attīstības komitejas 12.03.2025. atzinumu, Ādažu novada pašvaldības dome

**NOLEMJ:**

1. Atļaut izstrādāt zemes ierīcības projektu kā papildinājumu detālplānojumam īpašumam Kūlas, zemes vienībā bez adreses ar kadastra apzīmējumu 8044 011 0588, Ādažos, Ādažu novadā.
2. Apstiprināt nosacījumus zemes ierīcības projekta izstrādei (1. pielikums).
3. Pašvaldības Centrālās pārvaldes Teritorijas plānošanas nodaļa atbild par lēmuma izpildi.
4. Pašvaldības izpilddirektora vietniecei veikt šī lēmuma izpildes kontroli.
5. Lēmumu var pārsūdzēt Administratīvajā rajona tiesā, Baldones ielā 1A, Rīgā, viena mēneša laikā no tā spēkā stāšanās dienas.

Pielikumā:

1. Nosacījumi zemes ierīcības projekta izstrādei uz 2 lp.
2. Zemes vienību robežu pārkārtošanas priekšlikums uz 1 lp.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU